Fjallað er um aldagamlan iðnskóla í Bandaríkjunum í áhugaverðri grein í tímaritinu City Journal , en umfjöllunin snertir á ýmsum mikilvægum málum í menntakerfum vesturlanda sem mikið eru í umræðunni bæði hér heima sem og í Bandaríkjunum og Evrópu . Þar á meðal mikinn kostnað við skólagjöld og skuldir sem safnast upp þeirra vegna , sem og áhugaleysi og upplausn meðal ungra manna sérstaklega , og sjá höfundar í umgjörð skólans ákveðið dæmi um mögulegt svar við þessari þróun . „ Sérhver sem hefur áhuga á að bæta líf lægri millistéttar ættu að kynna sér gildi og nám skólans , “ segir meðal annars í greininni þó þeir taki það fram að erfitt verður að herma árangur hans að fullu leiti , m.a. vegna þeirrar miklu hefðar sem hann byggir á . Jafnframt fjallar hljóðvarp tengt tímaritinu um greinina , undir yfirskriftinni Leið eins iðnskóla að árangri , eða á ensku : One Trade School’s Path to Success . Meðal þess sem fjallað er um og gæti verið áhugavert fyrir íslenska lesendur sérstaklega er hvort svona skóli geti dregið úr þeim stimpli sem virðist í huga sumra fylgja því að fara í iðnskóla frekar en bóknám , sem aftur veldur því að meðalaldur iðnnema til að mynda hér á landi er mun hærri en í hefðbundnum framhaldsskólum . Skólinn þjónar sérstaklega drengjum frá fátækum og erfiðum aðstæðum en öfugt við rándýra háskóla Bandaríkjanna kostar þá heppnu sem komast inn ekkert . Hann var stofnaður seint á 19. öld til að hjálpa iðjulausum drengjum úr mikilli fátækt en þeir voru kallaðir á sínum tíma hornstrákar eða „ Corner boys “ á ensku og voru þá algengir á götum Pittsburg í Pensylvaníuríki . Lengra nám til að byggja upp karakter Öfugt við flesta iðnskóla í Bandaríkjunum sem eru í tvö ár og hefjast eftir high scool , eða á sama tíma og aðrir nemendur fara í háskóla , eða það sem Bandaríkjamenn kalla College og eru fyrstu ár háskólans , er Williams College of the Trades þriggja ára nám . Er það gert til að nemendurnir geti lært framkomu og aga , en mikið er lagt upp úr því í skólanum að búa til umgjörð sem kennir nemendunum sjálfsöryggi í samskiptum , koma fram og tala opinberlega og annað sem skiptir máli í eigin rekstri sem flestir þeirra fara í að lokum . Skólinn sem starfað hefur frá árinu 1888 er staðsettur á einstaklega fallegum stað í sveitaumhverfi , en um er að ræða heimavistarskóla með mjög agaðri umgjörð um svefn - og vökutíma í sama stíl og var frá upphafi . Nemendurnir eru á aldrinum 19 til 22 ára , allir karlmenn , þó skólastjórnendurnir dreymir um að geta tvöfaldað nemendafjöldann og geta stofnað systurskóla fyrir kvenfólk . Þrátt fyrir drauma um stækkun komast færri en einn af hverjum þremur sem sækja um í skólann . Verða of vel launaðir til að börn þeirra komist í skólann Einblínt er á námskeið í fjórum grunngreinum , en mikil eftirspurn er á vinnumarkaði í Bandaríkjunum eftir fólki með þekkingu á greinunum og eru flestir nemendurnir sem úr skólanum koma það vel launaðir að börn þeirra uppfylla ekki skilyrðin sem þarf til að komast sjálf í skólann . Þannig eru nemendurnir úr skólanum mjög eftirsóttir til starfa í fyrirtækjum í byggingariðnaði , orkuvinnslu og jafnvel af flugvélaframleiðendum eins og Boeing , og eru byrjunarlaunin sem þeim bjóðast oft mun hærri en nemendur úr hefðbundnum bóknámsskólum fá . Hér má lesa greinina i heild sinni og hér má hlusta á hlaðvarpsviðtal við höfundinn sem fékk einstakan aðgang að skólanum , sem gæti mögulega verið innblástur fyrir Íslendinga enda oft talað um að auka veg og virðingu iðnnáms hér á landi .